## Uredba o unutarnjem ustrojstvu Državnog zavoda za zaštitu od zračenja

### NN 46/2008 (23.4.2008.), Uredba o unutarnjem ustrojstvu Državnog zavoda za zaštitu od zračenja

# VLADA REPUBLIKE HRVATSKE

**1549**

Na temelju članka 60. stavaka 1. i 2. Zakona o sustavu državne uprave (»Narodne
novine«, br. 75/93, 92/96, 48/99, 15/2000, 127/2000, 59/2001, 199/2003 i
79/2007), Vlada Republike Hrvatske je na sjednici održanoj 18. travnja 2008.
godine donijela

## UREDBU

### O UNUTARNJEM USTROJSTVU DRŽAVNOG ZAVODA ZA ZAŠTITU OD ZRAČENJA

I. OPĆE ODREDBE

Članak 1.

Ovom Uredbom određuje se unutarnje ustrojstvo Državnog zavoda za zaštitu od
zračenja (u daljnjem tekstu: Državni zavod), nazivi unutarnjih ustrojstvenih
jedinica u sastavu Državnog zavoda, njihov djelokrug i način upravljanja, te
okvirni broj državnih službenika i namještenika za obavljanje poslova iz
djelokruga Državnog zavoda.

II. UNUTARNJE USTROJSTVO I DJELOKRUG

Članak 2

Za obavljanje poslova iz djelokruga Državnog zavoda ustrojavaju se unutarnje
ustrojstvene jedinice:
1. Kabinet ravnatelja,
2. Odjel za zaštitu od ionizirajućih zračenja,
3. Odjel za informacijsko-dokumentacijske poslove i izobrazbu,
4. Odjel za suradnju te zajedničke i pravne poslove.

1. KABINET RAVNATELJA

Članak 3.

U Kabinetu ravnatelja obavljaju se administrativni i stručni poslovi za
ravnatelja, protokolarni poslovi, poslovi u vezi s odnosima sa sredstvima
javnoga priopćavanja, poslovi u vezi s predstavkama i pritužbama građana,
poslovi u vezi s kontaktima i komunikacijom s Hrvatskim saborom i Vladom
Republike Hrvatske te njihovim radnim tijelima, drugim tijelima državne uprave,
te pravnim osobama koje obavljaju javne ovlasti iz djelokruga Državnog zavoda,
poslovi u vezi s primitkom i rješavanjem pošte upućene ravnatelju, poslovi u
vezi s evidencijom i pohranom povjerljive pošte, poslovi interne kontrole, kao i
drugi stručni i administrativni poslovi u vezi s realizacijom programa rada i
aktivnosti ravnatelja.

2. ODJEL ZA ZAŠTITU OD IONIZIRAJUĆIH ZRAČENJA

Članak 4.

Odjel za zaštitu od ionizirajućih zračenja obavlja upravne i stručne poslove
vezane uz: oblikovanje standarda i metoda u praćenju stanja zaštite od
ionizirajućih zračenja; davanje odobrenja za obavljanje djelatnosti s izvorima
ionizirajućih zračenja, te nabavu, uvoz, izvoz i prijevoz izvora ionizirajućih
zračenja; davanje uporabne dozvole za korištenje izvora ionizirajućih zračenja i
ovlašćivanje pravnih osoba za obavljanje stručnih poslova zaštite od
ionizirajućih zračenja; organizaciju i nadzor, a po potrebi i provođenje
ispitivanja prisutnosti vrste i jakosti ionizirajućih zračenja u okolišu,
ljudskoj i stočnoj hrani, lijekovima i predmetima opće uporabe; davanja
dozimetrijske procjene izlaganja ionizirajućem zračenju osoba koje rade s
izvorima ionizirajućih zračenja, stanovništva od medicinskog izlaganja prilikom
dijagnostičkih i terapijskih postupaka, te od izlaganja zračenju od radionuklida
iz okoliša; organizaciju, nadzor, a po potrebi i provođenje pregleda uvjeta rada
s izvorima ionizirajućih zračenja, te mjerenje propisanih elemenata i ovjeru
kvalitete uređaja koji proizvode ionizirajuće zračenje; nadzor i vođenje
propisane evidencije o izvorima ionizirajućih zračenja; poticanje znanstvenih,
stručnih, statističkih i drugih istraživanja, proučavanje i procjenu utjecaja
ionizirajućih zračenja; usklađivanje aktivnosti tijekom izvanrednog događaja.
Za obavljanje poslova Odjela za zaštitu od ionizirajućih zračenja, ustrojavaju
se:
2.1. Odsjek za dozimetriju zračenja,
2.2. Odsjek za djelatnosti s izvorima ionizirajućih zračenja.

*2.1. Odsjek za dozimetriju zračenja*

Članak 5.

Odsjek za dozimetriju zračenja obavlja poslove: prijave i odjave djelatnika koji
su pod dozimetrijskim nadzorom; vodi evidenciju o ovlaštenim dozimetrijskim
servisima, djelatnicima koji rade u pod­ručju nadzora, stupnju njihove
ozračenosti; priprema i dostavlja podatke potrebne za izradu izvješća o stupnju
ozračenosti djelatnika te popise na osnovi kojih se razmjenjuju dozimetri;
izvješćuje nadležno ministarstvo o slučajevima prekoračenja doza; daje
dozimetrijske procjene izloženosti ionizirajućem zračenju osoba koje rade s
izvorima ionizirajućih zračenja, procjenjuje izloženost stanovništva
ionizirajućem zračenju, od medicinskog izlaganja prilikom dijagnostičkih i
terapijskih postupaka, te od izlaganja zračenju od radionuklida iz okoliša.

*2.2. Odsjek za djelatnosti s izvorima ionizirajućih zračenja*

Članak 6.

Odsjek za djelatnost s izvorima ionizirajućih zračenja obavlja: izdavanje
odobrenja za obavljanje djelatnosti s izvorima ionizirajućih zračenja, nabavu,
uvoz, izvoz i prijevoz izvora ionizirajućih zračenja; daje uporabne dozvole za
korištenje izvora ionizirajućih zračenja, ovlašćuje pravne osobe za obavljanje
stručnih poslova zaštite od ionizirajućih zračenja; nadzire i vodi propisanu
evidenciju o izvorima ionizirajućih zračenja. Organizira i nadzire, a po potrebi
i provodi ispitivanja prisutnosti vrste i jakosti ionizirajućih zračenja u
okolišu, ljudskoj i stočnoj hrani, lijekovima i predmetima opće uporabe;
nadzire, a po potrebi i provodi pregled uvjeta rada s izvorima ionizirajućih
zračenja, te mjerenje propisanih elemenata i ovjeru kvalitete uređaja koji
proizvode ionizirajuće zračenje; usklađuje podatke koji se nalaze u bazi
podataka sa stvarnim stanjem; organizira provedbena ispitivanja između
ovlaštenih dozimetrijskih servisa, usklađuje aktivnosti i obavlja aktivnosti
koje su mu dane u nadležnost tijekom izvanrednog događaja.

3. ODJEL ZA INFORMACIJSKO-DOKUMENTACIJSKE POSLOVE I IZOBRAZBU

Članak 7.

Odjel za informacijsko-dokumentacijske poslove i izobrazbu obavlja poslove
vezane uz: oblikovanje, uspostavu, održavanje, osiguravanje i razvijanje
računalnih i komunikacijskih sustava Državnog zavoda, te održavanje i
unaprjeđivanje sustavne i primijenjene programske potpore; uspostavlja i održava
tehničku infrastrukturu i resurse Državnog zavoda; planira, organizira, razvija
i administrira baze podataka, te koordinira raspodjelu i korištenje
odgovarajućih resursa; organizira i provodi sustavnu potporu korisnicima baza
podataka, provodi nadzor i održavanje sustava, te operativno administrira
raspodjelu resursa; radi na razvoju i uvođenju novih informacijskih alata i
produkata; prati prihvat i raspodjelu podataka, pohranjuje podatke, radi
sigurnosne kopije, te poslužuje korisnike; nadzire kakvoću primljenih i
otpremljenih podataka i poduzima odgovarajuće mjere u slučajevima neispravnosti;
organizira i provodi stručnu izobrazbu iz područja zaštite od zračenja i
provjeru toga znanja; izrađuje stručne podloge za nastavne programe i planove za
dopunsku izobrazbu djelatnika koji rade s izvorima zračenja; vodi evidenciju o
osobama koje su pristupile provjeri znanja.

4. ODJEL ZA SURADNJU TE ZAJEDNIČKE I PRAVNE POSLOVE

Članak 8.

Odjel za suradnju te zajedničke i pravne poslove: surađuje s domaćim i
međunarodnim organizacijama i ustanovama za zaštitu od zračenja i koordinira
njihov rad; sudjeluje u realizaciji projekata; provodi obveze koje je Republika
Hrvatska preuzela prema međunarodnim konvencijama i bilateralnim sporazumima u
vezi sa zaštitom od zračenja; priprema nacrte propisa i akata iz djelokruga
Državnog zavoda; objedinjuje primjedbe, prijedloge i mišljenja o nacrtima
prijedloga zakona i podzakonskih akata drugih tijela državne uprave, prati
propise i predlaže izmjene u tim propisima, izrađuje nacrte prijedloga domaćih i
međunarodnih ugovora; obavlja pravne, stručne i administrativne poslove, poslove
primitka i otpreme spisa te pismohrane, poslove u vezi s informiranjem javnosti
i odnosima sa sredstvima javnog priopćavanja, koordinira poslove na izradi
programa rada i izvješća o radu.

III. UPRAVLJANJE DRŽAVNIM ZAVODOM

Članak 9.

Ravnatelj predstavlja Državni zavod i upravlja njegovim radom.
Zamjenik ravnatelja upravlja radom Kabineta ravnatelja i zamjenjuje ravnatelja u
slučaju njegove odsutnosti i spriječenosti, te obavlja druge poslove koje mu
povjeri ravnatelj.
Radom odjela upravlja načelnik odjela.
Odsjekom upravlja voditelj odsjeka.
Načelnici odjela za svoj rad odgovorni su ravnatelju Državnog zavoda.
Voditelji odsjeka za svoj rad odgovorni su načelniku odjela i ravnatelju
Državnog zavoda.

IV. OKVIRNI BROJ SLUŽBENIKA I NAMJEŠTENIKA DRŽAVNOG ZAVODA

Članak 10.

Okvirni broj državnih službenika i namještenika potrebnih za obavljanje poslova
iz djelokruga Državnog zavoda prikazan je u tablici koja je sastavni dio ove
Uredbe, a koja se ne objavljuje u »Narodnim novinama«.

V. SURADNJA S DRUGIM TIJELIMA DRŽAVNE UPRAVE I PRAVNIM OSOBAMA KOJE IMAJU JAVNE
OVLASTI

Članak 11.

Državni zavod surađuje s drugim tijelima državne uprave i pravnim osobama koje
imaju javne ovlasti u vezi s ostvarenjem upravnih i drugih stručnih poslova iz
djelokruga Državnog zavoda.
Državni zavod surađuje sa stručnim, znanstvenim i drugim ustanovama, radi
rješavanja pojedinih stručnih i upravnih pitanja iz djelokruga Državnog zavoda.
Za raspravljanje o pojedinim pitanjima obavljanja poslova Državnog zavoda, za
utvrđivanje nacrta propisa, davanje mišljenja i prijedloga o značajnim pitanjima
iz djelokruga Državnog zavoda, ravnatelj Državnog zavoda može osnivati stručni
savjet, radne grupe ili zatražiti mišljenje međunarodnih tijela, odnosno
priznatih stručnjaka iz pojedinog područja.

VI. PRIJELAZNE I ZAVRŠNE ODREDBE

Članak 12.

Pravilnikom o unutarnjem redu Državnog zavoda utvrdit će se potreban broj
državnih službenika i namještenika, s naznakom njihovih temeljnih poslova i
zadaća, stručnih uvjeta potrebnih za njihovo obavljanje, njihove ovlasti i
odgovornosti, te druga pitanja značajna za rad Državnog zavoda.
Ravnatelj Državnog Zavoda će, u roku od 15 dana od dana stupanja na snagu ove
Uredbe, uz prethodnu suglasnost središnjeg tijela državne uprave nadležnog za
službeničke odnose, donijeti Pravilnik o unutarnjem redu Državnog zavoda.
Ravnatelj je dužan donijeti rješenja o rasporedu državnih službenika i
namještenika temeljem Pravilnika o unutarnjem redu iz stavka 2. ovoga članka, u
roku 60 dana od dana donošenja Pravilnika.

Članak 13.

Danom stupanja na snagu ove Uredbe prestaje važiti Uredba o unutarnjem
ustrojstvu Državnog zavoda za zaštitu od zračenja (»Narodne novine«, broj
110/2004).

Članak 14.

Ova Uredba stupa na snagu danom objave u »Narodnim novinama«.

Klasa: 023-03/08-01/28
Urbroj: 5030104-08-1
Zagreb, 18. travnja 2008.

Potpredsjednica Vlade
i ministrica obitelji, branitelja i
međugeneracijske solidarnosti
**Jadranka Kosor, dipl. iur.**, v. r.

Uredba, NN 46/2008-1549
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)